Condamnat definitiv la 5 ani de închisoare pentru luare de mită de către Curtea de Apel Cluj, Cătălin Cherecheș vrea să mute judecarea procesului. În plus, fostul primar Baia Mare a dat în judecată statul român la CEDO, susținând că nu a avut parte de un proces echitabil.
Adus în țară pe 19 martie, după ce a fugit în Germania cu buletinul unui văr, trecând de vamă cu un taxi, Cătălin Cherecheș se află în prezent la Penitenciarul Rahova. Fostul primar al municipiului Baia Mare solicită mutarea de la Curtea de Apel Cluj a procesului prin care contestă condamnarea sa la închisoare.
"Doamnă președinte, sunt condamnat definitiv și nu există grabă în soluționarea cauzei și vă rog cu tot respectul să beneficiez de judecată unei alte instanțe care să fie compatibilă. Am toată încrederea că îmi veți da șansa", a declarat Cherecheș în timpul videoconferinței, citat de Digi24.
Răzvan Doseanu, avocatul lui Cherecheș, a confirmat atât cauza "Cherecheș contra România la Curtea Drepturilor Omului" cât și motivele pentru dorința de mutare a procesului.
Unul dintre judecătorii care au decis condamnarea lui Cherecheș și care lucrează în continuare la Curtea de Apel Cluj este implicat și în dosarul socrilor lui Cherecheș, judecați pentru dare de mită, după ce au încercat să îi cumpere achitarea.